A Tanács határozata

(2000. szeptember 28.)

a közös határokon történő ellenőrzések fokozatos megszüntetéséről szóló, 1985. június 14-i Schengeni Megállapodás végrehajtásáról szóló egyezmény 40. cikke (4) és (5) bekezdésének, 41. cikke (7) bekezdésének és 65. cikke (2) bekezdésének módosítására vonatkozó eljárásról

(2000/586/IB)

AZ EURÓPAI UNIÓ TANÁCSA,

tekintettel az Európai Unióról szóló szerződésre és különösen annak 31. cikke b) pontjára, valamint 32. és 34. cikkére,

tekintettel a Luxemburgi Nagyhercegség kezdeményezésére [1],

tekintettel az Európai Parlament véleményére [2],

mivel:

(1) A Belga Királyság, a Dán Királyság, a Németországi Szövetségi Köztársaság, a Görög Köztársaság, a Spanyol Királyság, a Francia Köztársaság, az Olasz Köztársaság, a Luxemburgi Nagyhercegség, a Holland Királyság, az Osztrák Köztársaság, a Portugál Köztársaság, a Finn Köztársaság és a Svéd Királyság 1997. június 24-én megállapodott egy, az 1985. június 14-i Schengeni Megállapodás Schengenben, 1990. június 19-én aláírt végrehajtásáról szóló egyezmény 40., 41. és 65. cikkének módosításáról szóló jegyzőkönyvről (a továbbiakban "jegyzőkönyv"), amely rendelkezik a "hivatalos személyek", a "hatóságok" és a "hatáskörrel rendelkező minisztériumok" említett cikkekben szereplő meghatározásai módosításának egyszerűsített eljárásáról.

(2) A többek között a schengeni vívmányoknak az Európai Unió keretébe történő beillesztését elrendelő Amszterdami Szerződés hatálybalépésének napján, 1999. május 1-jén a jegyzőkönyv még nem lépett hatályba.

(3) A jegyzőkönyv nem képzi részét az Európai Unió keretébe beillesztett schengeni vívmányoknak.

(4) A schengeni vívmányoknak az Európai Unió keretébe történő beillesztése után a tagállamok már nem módosíthatják a közös határokon történő ellenőrzések fokozatos megszüntetéséről szóló, 1985. június 14-i Schengeni Megállapodás Schengenben, 1990. június 19-én aláírt végrehajtásáról szóló egyezményt (a továbbiakban "Schengeni Egyezmény").

(5) A schengeni vívmányoknak az Európai Unió keretébe történő beillesztése után továbbra is szükség van a "hivatalos személyek", a "hatóságok" és a "hatáskörrel rendelkező minisztériumok" meghatározása módosításának egyszerűsített eljárására, amellyel a Tanács a Schengeni Egyezmény 40. cikke (4) és (5) bekezdésének, 41. cikke (7) bekezdésének, valamint 65. cikke (2) bekezdésének (a Schengeni Egyezmény csatlakozási megállapodásainak rendelkezéseivel kiegészített) rendelkezései alapján minden tagállam számára lehetővé tenné "hivatalos személyei", "hatóságai" és "hatáskörrel rendelkező minisztériumai" meghatározásának módosítását anélkül, hogy a Tanácsnak a meghatározások módosítását hivatalosan el kellene fogadnia, amennyiben a belső változások és átszervezések eredményeként az érvényben lévő meghatározások pontatlanná válnának.

(6) A fent említett rendelkezések mindazon módosításait, amelyek nem pusztán a belső változásokból vagy átszervezésekből következnek, hanem a 40. és 41. cikk rendelkezései alapján a hatáskörök más "hivatalos személyekre" és "hatóságokra" történő kiterjesztésére irányulnak, a szerződés vonatkozó rendelkezéseinek megfelelően kell elfogadni.

(7) A Nagy-Britannia és Észak-Írország Egyesült Királyságnak a schengeni vívmányok egyes rendelkezéseinek alkalmazásában való részvételére vonatkozó kéréséről szóló, 2000. május 29-i 2000/365/EK tanácsi határozat [3] 8. cikke (2) bekezdésének megfelelően az Egyesült Királyság részt vesz ebben a határozatban, amennyiben ez a határozat a schengeni vívmányoknak a fent említett határozatban felsorolt rendelkezéseire vonatkozik.

(8) Ez a határozat továbbfejleszti azokat rendelkezéseket, melyekre vonatkozóan az Európai Unióról szóló szerződéshez és az Európai Közösséget létrehozó szerződéshez csatolt, a schengeni vívmányoknak az Európai Unió keretébe történő beillesztéséről szóló jegyzőkönyv alapján szorosabb együttműködést engedélyeztek, és amely rendelkezések az Európai Unió Tanácsa, valamint az Izlandi Köztársaság és a Norvég Királyság között, e két államnak a schengeni vívmányok végrehajtására, alkalmazására és fejlesztésére irányuló társulásáról kötött megállapodás alkalmazását szolgáló egyes szabályokról szóló, 1999. május 17-i 1999/437/EK tanácsi határozat [4] 1. cikkének hatálya alá tartozó területek egyikére vonatkoznak,

A KÖVETKEZŐKÉPPEN HATÁROZOTT:

1. cikk

(1) A Schengeni Egyezmény 40. cikke (4) és (5) bekezdésének, 41. cikke (7) bekezdésének, valamint 65. cikke (2) bekezdésének rendelkezéseiben szereplő "hivatalos személyek", "hatóságok" vagy "hatáskörrel rendelkező minisztériumok" tekintetében minden egyes tagállam módosíthatja a "hivatalos személyek", a "hatóságok" és a "hatáskörrel rendelkező minisztériumok" meghatározását, amennyiben a belső változások és átszervezések eredményeként az érvényben lévő meghatározások pontatlanná váltak.

(2) Az érintett tagállam az (1) bekezdés értelmében tett minden módosításról értesíti a Tanács főtitkárságát, amely a Tanács minden tagjához eljuttatja az értesítést.

(3) A Tanács biztosítja a módosítások kihirdetését a Hivatalos Lapban.

(4) A módosítás az említett Hivatalos Lapban való kihirdetésének napját követő napon lép hatályba.

2. cikk

Az 1. cikkben említett eljárást kell alkalmazni az 1. cikknek megfelelően már megtett módosításokra is.

3. cikk

Ez a határozat a Hivatalos Lapban való kihirdetésének napját követő napon lép hatályba.

Kelt Brüsszelben, 2000. szeptember 28-án.

a Tanács részéről

az elnök

D. Vaillant

[1] HL C 131., 2000.5.12., 7. o.

[2] 2000. június 14-i vélemény (a Hivatalos Lapban még nem tették közzé).

[3] HL L 131., 2000.6.1., 43. o.

[4] HL L 176., 1999.7.10., 31. o.

--------------------------------------------------